**Татарстан Республикасында чит ил инвестицияләре турында**

**Татарстан Республикасы ЗАКОНЫ**

*(2001 елның 27 июнендәге 901, 2003 елның 23 сетябрендәге 41-ТРЗ, 2008 елның 22 гыйнварындагы 6-ТРЗ, 2012 елның 17 маендагы 23-ТРЗ, 2018 елның 5 мартындагы 5-ТРЗ номерлы Татарстан Республикасы законнары редакциясендә)*

Әлеге Закон инвестицияләрнең активлыгын кызыксындыруга һәм Татарстан Республикасы икътисадына чит ил инвестицияләрен җәлеп итүгә, Татарстан Республикасы территориясендә чит ил инвесторлары хокукларының дәүләт гарантияләрен, аларны яклауны һәм аларның эшчәнлеген тәэмин итүгә юнәлдерелгән.

1 статья. **Чит ил инвестицияләрен хокукый җайга салу**

Татарстан Республикасы территориясендә чит ил инвестицияләрен хокукый җайга салу федераль законнар, “Татарстан Республикасында инвестиция эшчәнлеге турында” Татарстан Республикасы Законы, әлеге Закон, Россия Федерациясенең, Татарстан Республикасының башка норматив хокукый актлары, шулай ук Россия Федерациясенең халыкара шартнамәләре белән гамәлгә ашырыла.

2 статья. **Әлеге Законда кулланыла торган төп төшенчәләр**

Инвестиция килешүе – Татарстан Республикасы территориясендә инвестиция проектын гамәлгә ашыру шартлары турында чит ил инвесторы һәм Татарстан Республикасы Министрлар Кабинеты яисә Татарстан Республикасы башкарма хакимиятенең ул вәкаләт биргән органы арасындагы шартнамә.

Инвестиция меморандумы – Татарстан Республикасы инвестиция эшчәнлеге үсешенең бер елга планлаштырыла торган өстенлекле юнәлешләренең төп нигезләмәләрен билгеләүче, Татарстан Республикасы Министрлар Кабинеты тарафыннан ел саен раслана торган документ.

Бизнес оештыру өчен старт шартлары – җир кишәрлекләрен һәм күчемсез мөлкәтнең башка объектларын, инфраструктура объектларын милеккә алу яисә башка рәвешләрдә файдалану шартлары, шулай ук дәүләт хакимияте органнары һәм җирле үзидарә органнары тарафыннан преференцияләр бирелү шартлары.

Әлеге Законда кулланыла торган башка төп төшенчәләр федераль законнарда билгеләнгән мәгънәләрендә файдаланыла.

3 статья. **Чит ил инвестицияләре объектлары**

Чит ил инвестицияләре объектлары булып, шул исәптән, республика икътисады тармакларында һәм өлкәләрендә, яңа төзелүче модернизацияләнүче һәм гамәлдәге төп фондлар, әйләнештәге акчалар, кыйммәтле кәгазьләр, максатчан акча кертемнәре, фәнни-техник продукция, интеллектуаль кыйммәтләргә хокуклар, җир һәм башка табигый байлыклар, бүтән мөлкәти хокуклар торырга мөмкин.

Татарстан Республикасында чит ил инвестицияләре үсеше юнәлешенең төп өстенлекләре Татарстан Республикасының стратегик планлаштыру документлары һәм Татарстан Республикасының инвестиция меморандумы белән билгеләнә. *(икенче өлеш 2012 елның 17 маендагы 23-ТРЗ, 2018 елның 5 мартындагы 5-ТРЗ номерлы Татарстан Республикасы законнары редакциясендә)*

4 статья. **Чит ил инвесторлары эшчәнлегенең хокукый режимы**

1. Чит ил инвесторлары эшчәнлегенең һәм инвестицияләрдән алынган табыштан файдалануның хокукый режим уңайлыгы Россия инвесторларына бирелгән эшчәнлекнең һәм инвестицияләрдән алынган табыштан файдалануның хокукый режимыннан, федераль законнар белән билгеләнә торган чикләүләрдән ким булмаска тиеш.

2. Татарстан Республикасында чит ил инвестицияләренең гомуми күләме 150 млн.сумнан артыграк булган инвестиция проектын гамәлгә ашыручы чит ил инвесторы аңа салымнар һәм җыемнар турында Татарстан Республикасы законнарында билгеләнгән салым ташламалары һәм (яисә) арендага алынган мөлкәткә аренда түләвен киметү рәвешендә өстәмә дәүләт преференцияләре бирелү хокукына ия.

3. Татарстан Республикасы территориясендә төзелә торган махсус икътисадый зоналарда чит ил инвесторы эшчәнлегенең хокукый режимы федераль законнар белән билгеләнә.

5 статья. **Чит ил инвесторлары эшчәнлеген хокукый яклау гарантияcе**

Татарстан Республикасы территориясендә чит ил инвесторының хокуклары һәм мәнфәгатьләре тулысынча һәм һичшиксез яклана, ул Россия Федерациясе законнары, Россия Федерациясенең халыкара шартнамәләре, әлеге Закон белән тәэмин ителә.

6 статья. **Чит ил инвесторының яисә чит ил инвестицияле коммерция оешмасының мөлкәтен мәҗбүри тартып алганда, шул исәптән национальләштергәндә һәм реквизицияләгәндә компенсацияләү гарантияcе**

Татарстан Республикасында чит ил инвесторының яисә чит ил инвестицияле коммерция оешмасының мөлкәте, федераль законнарда яисә Россия Федерациясенең халыкара шартнамәләрендә билгеләгән очраклардан һәм нигезләрдән гайре, мәҗбүри тартып алынмый, шул исәптән национальләштерелми һәм реквизицияләнми.

Мөлкәтне реквизицияләү һәм национальләштерү федераль законнарда каралган тәртиптә башкарыла.

Чит ил инвесторларына килгән зыянны компенсацияләү һәм каплау федераль законнарда билгеләнгән тәртиптә гамәлгә ашырыла.

Зыяннарны каплау турындагы бәхәсләр Россия Федерациясенең халыкара шартнамәләре һәм федераль законнар нигезендә судта яисә арбитраж судта йә халыкара арбитражда (өченчел судта) хәл ителә.

7 статья. **Керемнәрдән, табыштан һәм законлы башка акчалата суммалардан файдалану һәм аларны күчерү гарантияcе**

Чит ил инвесторы, законнарда каралган салымнарны һәм җыемнарны түләгәннән соң, Россия Федерациясе территориясендә керемнәрдән һәм табыштан Россия Федерациясе законнарына каршы килми торган максатларда ирекле файдалану, элегрәк гамәлгә ашырылган инвестицияләргә бәйле рәвештә чит ил валютасында алынган керемнәрне, табышны һәм законлы башка акчалата суммаларны Россия Федерациясеннән читкә тоткарлыксыз күчерү хокукына ия, шул исәптән:

инвестицияләрдән табыш, дивидентлар һәм башка керемнәр рәвешендә алынган керемнәрне;

чит ил инвестицияле коммерция оешмаларының яисә Россия Федерациясе территориясендә үз филиалын ачкан чит ил юридик затының шартнамәләр һәм башка алыш-бирешләр буенча йөкләмәләрен үтәүдән алынган акчалата суммаларны;

чит ил инвесторы чит ил инвестицияле коммерция оешмасы яки чит ил юридик заты филиалы бетерелүгә яисә инвестицияләнгән мөлкәтне, мөлкәти хокукларны һәм интеллектуаль эшчәнлек нәтиҗәләренә аерым хокукларны читләштерүгә бәйле рәвештә чит ил инвесторы тарафыннан алынган акчалата суммаларны;

мәҗбүри тартып алганда, шул исәптән мөлкәтне национальләштергәндә һәм реквизицияләгәндә законнарда каралган компенсацияләрне.

8 статья. **Татарстан Республикасы законнарының уңай булмаган үзгәрешләреннән гарантия**

1. Татарстан Республикасы территориясендә чит ил инвесторлары һәм чит ил инвестицияле коммерция оешмалары хокукларының тотрыклылыгы федераль законнар һәм республика законнары нигезендә гарантияләнә.

2. Әгәр чит ил инвесторлары һәм чит ил инвестицияле коммерция оешмалары эшчәнлеге шартларын начарайтучы яңа Татарстан Республикасы законнары һәм башка норматив хокукый актлары үз көченә керсә, алар өчен инвестиция проекты чыгымын каплау вакытына (әмма бу вакыт җиде елдан артмаска тиеш) инвесторларның эшчәнлек шартларын начарайтучы норматив хокукый актларны кабул итү вакытына гамәлдә булган инвестиция шартнамәләре яки башка шартнамәләр (килешүләр, контрактлар) һәм законнар белән билгеләнгән шартлар гамәлдә була.

9 статья. **Инвестиция эшчәнлеген туктатканда гарантия**

Чит ил инвесторы, инвестиция эшчәнлеге туктатылган очракта, кертелгән инвестиция акчаларын һәм алар нигезендә инвестиция эшчәнлеге туктатылу вакытына базар бәясе белән акчалата яки товар рәвешендә кергән керемнәргә бәйле алынган керемнәрне кайтарып алырга хокуклы, моңа чит ил инвесторларының үз гамәлләре яки алар катнашында хәл ителгән гамәлләр аркасында юкка чыккан, файдаланылган суммалар һәм башка матди кыйммәтләр керми.

10 статья. **Чит ил инвесторының милек хокукын сатып алу хокукына гарантия**

Чит ил инвесторы Татарстан Республикасы территориясендә үз эшчәнлеге максатларына ирешү өчен кирәкле биналарны, корылмаларны, җиһазны, башка күчемле һәм күчемсез мөлкәтне законнар нигезендә милеккә сатып алырга хокуклы.

11 статья. **Чит ил инвесторының катнашу өлешләре, пайлар, акцияләр һәм башка кыйммәтле кәгазьләр сатып алу хокукына гарантия**

Чит ил инвесторы Татарстан Республикасы территориясендә урнашкан оешмаларның катнашу өлешләрен, пайларын, акцияләрен һәм башка кыйммәтле кәгазьләрен законнар нигезендә сатып алырга хокуклы.

12 статья. **Чит ил инвесторының хосусыйлаштыруда катнашуына гарантия**

Чит ил инвесторы дәүләт мөлкәтен хосусыйлаштыру турындагы законнарда билгеләнгән шартларда һәм тәртиптә республика мөлкәтенә милек хокукын, хосусыйлаштырыла торган оешманың устав (җыелма) капиталында өлеш, өлешләр (кертем) сатып алу юлы белән республика милке объектларын хосусыйлаштыруда катнаша ала.

13 статья. **Чит ил инвесторына җир кишәрлекләре, башка табигый байлыклар, биналар, корылмалар һәм башка күчемсез мөлкәт хокуклары бирүдә гарантия**

Чит ил инвесторы тарафыннан җир кишәрлекләре, башка табигый байлыклар, биналар, корылма һәм башка күчемсез мөлкәт хокуклары алу федераль законнар һәм республика законнары нигезендә башкарыла.

Җир кишәрлекләре, федераль законнарда билгеләнгән яисә каралган очраклардан гайре, чит ил инвесторлары милкендә һәм чит ил инвестицияле коммерция оешмалары милкендә булырга мөмкин.

Чит ил инвесторлары һәм чит ил инвестицияле коммерция оешмалары милкендәге җир кишәрлекләренең табигый байлыкларыннан файдалану хокукы федераль законнар һәм республика законнары белән билгеләнә.

14 статья. **Татарстан Республикасы территориясендә чит ил инвесторлары эшчәнлеген оештыру буенча дәүләт ярдәме чаралары**

1. Инвестиция проектын нәтиҗәле гамәлгә ашыру, дәүләт хакимияте органнары, җирле үзидарә органнары, шулай ук оешмалар белән үзара эш иткәндә гамәли ярдәм алу максатларында бизнес оештыру өчен старт шартларын билгеләгәндә һәм гамәлгә ашырганда чит ил инвесторы Татарстан Республикасы Министрлар Кабинетының махсус вәкаләтле башкарма хакимият органына (алга таба - вәкаләтле орган) мөрәҗәгать итә ала, ул әлеге мөрәҗәгатьне Татарстан Республикасы Министрлар Кабинеты раслаган регламент нигезендә универсаль процедура тәртибендә ("бер тәрәзә" принцибы буенча) карый.

2. Вәкаләтле орган чит ил инвесторын инвестиция проектын гамәлгә ашыру өчен кирәкле республика һәм Россия базарлары структурасы һәм сыйдырышлылыгы, хезмәт, җитештерү һәм инфраструктура ресурсларының тупланышы турындагы мәгълүмат белән тәэмин итә.

3. Вәкаләтле орган инвестиция проекты гамәлгә ашырыла торган территорияләрдә (инвестиция мәйданнары) инфраструктура һәм кадрлар сәясәте буенча чит ил инвесторын җәлеп итү өчен проектларны гамәлгә ашыру инициативасы белән чыга, Татарстан Республикасы икътисадының өстенлекле тармакларында гамәлгә ашырыла торган инвестиция проектларын тулысынча тәкьдим итүне гамәлгә ашыра.

15 статья. **Чит ил инвесторларына финанс ярдәме**

Чит ил инвесторларына карата законнарда билгеләнгән тәртиптә Татарстан Республикасы бюджеты акчалары исәбеннән чит ил инвесторларын кызыксындыруның түбәндәге чаралары кулланылырга мөмкин:

салым салу өлкәсендәге чаралар, шул исәптән ташламалы салым ставкалары, кичектереп түләү, өлешләп түләү, инвестиция салым кредиты рәвешендә салым һәм җыем түләү вакытын үзгәртү, башка чаралар;

финанс чаралары, шул исәптән ташламалы заемнар (кредитлар), заем поручительлеге (гарантияләр);

бурычларны акцияләргә конверцияләү (чит ил инвесторлары тарафыннан җыела торган бурычны дисконтлаудан килгән файда);

Татарстан Республикасы милкендәге җир кишәрлекләреннән, җитештерү биналарыннан файдалануның ташламалы шартлары.

16 статья. **Инвестиция килешүе**

Татарстан Республикасы икътисады өчен зур әһәмияткә ия аерым инвестиция проектларын гамәлгә ашырганда дәүләт ярдәмен күрсәтү максатларында, чит ил инвесторы белән инвестиция килешүе төзелергә мөмкин.

Гамәлгә ашыру барышында инвестиция килешүе төзелергә мөмкин булган инвестиция проектларын сайлап алу критерийлары Татарстан Республикасы Министрлар Кабинеты тарафыннан билгеләнә.

17 статья. **Чит ил инвестицияләрен дәүләти җайга салуда** **Татарстан Республикасы дәүләт хакимияте органнарының катнашуы**

Татарстан Республикасы дәүләт хакимияте органнары инвестиция эшчәнлеген дәүләти җайга салуның түбәндәге рәвешләреннән һәм ысулларыннан файдаланырга мөмкин:

Татарстан Республикасы икътисадына чит ил инвестицияләрен җәлеп итү буенча республика программаларын эшләү, раслау;

республика законнарында каралган ташламаларны алу өчен инвестиция проектларына экспертиза үткәрү;

конкурс нигезендә Татарстан Республикасы бюджеты акчалары исәбеннән инвестиция проектлары буенча дәүләт гарантияләре бирү;

Татарстан Республикасы милкендәге вакытлыча туктатылып торган һәм консервацияләнгән төзелешләрне һәм объектларны инвестиция процессына җәлеп итү;

инфраструктура һәм кадрлар белән тәэмин итү өлешендә инвестиция мәйданчыкларын әзерләү.

Татарстан Республикасында чит ил инвестицияләрен дәүләти җайга салу законнар нигезендә бүтән рәвешләрдән һәм ысуллардан файдаланып гамәлгә ашырылырга мөмкин.

18 статья. **Чит ил инвестицияләрен җайга салуда** **җирле үзидарә органнарының катнашуы**

Чит ил инвестицияләрен җирле үзидарә органнары тарафыннан җайга салу түбәндәге юллар белән гамәлгә ашырылырга мөмкин:

чит ил инвесторларына җирле салымнарны түләү буенча ташламалар билгеләү;

чит ил инвесторлары мәнфәгатьләрен яклау;

чит ил инвесторларына муниципаль милектәге җир һәм башка табигый ресурслардан законнар нигезендә ташламалы шартларда файдалануны билгеләү;

муниципаль берәмлекләр тарафыннан гамәлгә ашырыла торган инвестиция проектларын эшләү, раслау һәм финанслау;

Россия Федерациясе законнары нигезендә инвестиция проектларына экспертиза үткәрү;

муниципаль милектәге вакытлыча туктатып торылган һәм консервацияләнгән төзелешләрне һәм объектларны инвестиция процессына җәлеп итү;

законнарда каралган очракларда коммуналь хезмәтләр өчен, электр энергиясен, җылылык энергиясен кулланган өчен ташламалы тарифлар билгеләү.

Җирле үзидарә органнары тарафыннан чит ил инвестицияләрен җайга салу законнар нигезендә бүтән рәвешләрдән һәм ысуллардан файдаланып гамәлгә ашырылырга мөмкин.

19 статья. **Чит ил инвестицияләрен җәлеп итү эшчәнлеген координацияләү**

Чит ил инвестицияләрен Татарстан Республикасы икътисадына җәлеп итү эшчәнлеген координацияләүне Татарстан Республикасы Министрлар Кабинеты, Татарстан Республикасы башкарма хакимиятенең үз компетенциясенә тышкы икътисадый эшчәнлек белән идарә итү керә торган вәкаләтле органы чит ил инвестицияләре белән даими эшләүче киңәш итү органы белән бергә гамәлгә ашыра.

Чит ил инвестицияләрен нәтиҗәле җәлеп итү максатларында Татарстан Республикасы дәүләт хакимияте органнары һәм җирле үзидарә органнары, үзара килешеп, законнар нигезендә үзара эшчәнлекне гамәлгә ашырырга мөмкин.

**2 статья**

Әлеге Закон рәсми басылып чыккан көненнән соң 10 көн узгач үз көченә керә.

Татарстан Республикасы М.Шәймиев

Президенты

Казан шәһәре,

1994 елның 19 июле

№ 2180-XII